Jelaskan Sejarah dari Anak Wayang dalam bahasa melayu

Pencarian bermula dengan sesi ujibakat di Grand Paragon Hotel, Johor Bahru (4 & 5 April 2009), Bayview Hotel, Pulau Pinang (11 & 12 April 2009) dan Shah Alam City Centre Mall, Shah Alam (18 & 19 April 2009) Pada bulan Mei, diadakannya sebuah sidang media yang mengumumkan kesemya 25 orang peserta yang layak untuk bertanding dalam Anak Wayang selama sepuluh minggu, dengan bimbingan tenaga pengajar Anak Wayang yang terdiri daripada Marlia Musa, Fauziah Nawi, Mohd Kamaruzaman Taib (Che' Kem) dan Hamzah Tahir.

Sesi Anak Wayang dihoskan oleh Nur Fazura di Astro Ria setiap Isnin-Rabu jam 9.30 malam; Pentas Anak Wayang yang dihoskan Rusdi Ramli pula ke udara setiap Jumaat jam 9.30 malam bermula 5 Jun 2009 hingga peringkat akhir. Siri Kecuali Cintamu ditayangkan di Astro Prima setiap Isnin - Jumaat lakonan peserta Anak Wayang yang berjaya setiap minggu bersama pelakon terkenal.

Kesemua 25 peserta tersebut dibahagi kepada lima kumpulan, setiap kumpulannya merebut satu peranan dalam drama Kecuali Cintamu yang dipersembahkan dalam Pentas Anak Wayang secara bergilir-gilir pada 5 Jun (Jururawat), 12 Jun (Mekanik), 19 Jun (Pengurus Acara), 26 Jun (Konco Samseng), dan 3 Julai (Pembantu Peribadi). Selain melakonkan peranan yang dikejar, mereka juga diberi tugasan secara spontan selama dua babak di Pentas Anak Wayang, iaitu babak pilihan sendiri bersama gandingan pelakon berpengalaman, dan juga lakonan di hadapan skrin hijau bersama seorang lagi pelakon. Setiap minggu, panel juri tetap yang terdiri daripada juri tetap Rashid Sibir, Nasha Aziz dan seorang juri jemputan mingguan, mengumumkan dua peserta terbaik dari setiap kumpulan untuk diserahkan kepada penonton di rumah untuk menentukan pemenangnya melalui SMS selama dua hari.

Peranan jururawat, mekanik, pengurus acara, konco samseng dan pembantu peribadi masing-masing jatuh ke tangan Nur Dayana Kamsun Baharin, Afzan Rahman, Mohd Hairi Safwan Aznan, Hafiz Halim, dan Ruby Ooi Nor Wen. Kelima-lima mereka layak ke peringkat seterusnya yang mana mereka berentap sesama sendiri untuk merebut gelaran juara keseluruhan, di mana setiap daripada mereka menggalas tiga tugasan setiap minggu (10 dan 17 Julai) iaitu aksi spontan, skrin hijau dan berlakon dalam drama. Walaupun masih dinilai oleh pemarkahan juri, namun nasib mereka terletak sepenuhnya di tangan penonton. Penyingkiran dimulakan selepas minggu kedua sehingga tinggal dua orang untuk berentap di finale.

Acara kemuncak Anak Wayang dilangsungkan di Pusat Konvensyen Antarabangsa Putrajaya pada 31 Julai. Hairi menewaskan Hafiz dengan beza undian 16% untuk menjadi juara keseluruhan pertama Anak Wayang.